Setelah menerbitkan buku kumpulan cerpen berbahasa Bali pertamanya yang berjudul "Yen Benjang Tiang dados Presiden
", I Putu Supartika kembali menerbitkan sebuah buku kumpulan puisi berbahasa Bali dengan judul "LELAKUT" yang diterbitkan oleh Pustaka Ekspresi
.
Adapun pengantar buku ini adalah sebagai berikut.
“Lelakut”
Pupulan Puisi Bali Modérn (?)
Tiang makenalan
ngajak puisi uli dugas tiang nu masekolah di SMA, ulian tiang buta tekéning
puisi lan tiang dot nawang apa ento puisi. Tiang nulis puisi magabag-gabagan
cara mentas di petengé tanpa sundih. Peningalan tiangé ané tusing nyidaang
ningalin apa paksaang tiang apang nyidaang nepukin jalan puisiné ento. Sabilang
wai tiang rajin maca puisi di internét lan di perpustakaan sekolah, lan puisi
ané kapertama baca tiang dugas SMA lan dadi dademenan tiangé tuah puisi
kritikné WS Réndra. Suud ento mara tiang makenalan ngajak puisiné Chairil
Anwar, Taufiq Ismail, Sutardji Calzoum Bachri, Sapardi Djoko Damono, Joko
Pinurbo, lan Wiji Tukul. Sasukat tiang makenalan ngajak puisi kritikné WS
Réndra, ditu tiang malajahang déwék nulis puisi kritik nuutin gayané WS Réndra.
Ané jani kanti
suba limang tiban tiang muruk nulis puisi, lantas tiang ngawanénang raga
nerbitang buku pupulan puisi Bali modérn (yén manut tekén keneh tiangé buku ené
boya ja pupulan puisi, nanging pupulan kruna ané tusing ja ada gunane). Buku
jelék ané judulné “LELAKUT” lan sing pantes anggon apa-apa sajabaning anggon
luu di tong sampahé. Sakéwala yadiastun puisiné ené tuah pupulan luu di tong
sampahé, nanging puisi ené nyidaang ngaénang anak mati ngadeg ulian pegat
angkihané. Percaya? Percaya sing percaya terserah idadané. Lan tiang ngorahin
idadané eda ngugu anak bobad cara tiang.
Puisi. Ningeh
kruna puisi nyén ané sing nawang? Makejang pasti suba nawang. Yadiastun ia mara
lekad pasti ia nawang puisi yadiastun tusing bisa nyambat yén ento puisi.
Sakéwala manut tekén keneh tiangé, puisi tusing ja setata nganggon basa ané
alus, lemuh, ngulangunin, lan ngaénang i raga makeber ka langité. Nanging puisi
masih nyidaang ngaé i raga gedeg, nemah-misuh, stép, struk, tur mati ngadeg.
Tiang percaya unduké ento, krana ulian puisi nyidaang ngaénang guminé biur. Yén
idadané sing percaya terserah ditu, eda tuutina tiang.
WS Réndra. Nyén
ané sing nawang? WS Réndra tuah silih sinunggil penyair ané muktiang puisi boya
ja pupulan kruna ané lengut, lan ngaénang bajang-bajangé nylémpoh dimaluné tur
ngorahang “tiang tresna tekén bli ulian atin tiangé suba kategul olih puisin
bliné ané ngaénang tiang dasdasan mati baan luungné,” nanging ia muktiang yén
puisi ento nyidaang ngritik pedas, ngaé koping kebus. Nyidaang ngaénang jengah.
Ngaénang gedeg basang. Contoh ané lén tuah Wiji Tukul ané kailangang lan kanti
jani tusing taén ada ané nepukin, masih ngritik nganggon puisi. Ia milu unjuk
rasa mélanin anak ané tuara tur mamaca puisi kritikné ri kala unjuk rasa. Ulian
ento, tiang masih dot milu ngritik nganggon puisi, mélanin anak tuara.
Ané jani
satondén idadané mamaca bukuné ené, tiang mapengidih yéning idadané sing demen
kakritik anak lén, luungan da mamaca buku puisi “LELAKUT” ené. Diolas da!
Katimbang idadané nyakit ati ulian isin bukuné ené luungan pejang dogén bukuné
ené di plangkirané tur banténin sabilang wai. Nanging yén idadané dot ngritik
apabuin dot malajah nemah lan nyelék-nyelékang anak lénan, bukuné ené patut baca.
Tiang suba ngorahin malu-malu apang tiang tusing kasambat dadi tukang kritik
lan tukang temah ané ulap tekén pipis. Sakéwala yén idadané mamengkung sing
kenapa, jalan baca bukuné ené apang kanti pragat lan orahin nyama-nyamané apang
ngelah bukuné ené.
Nah kanggoang
malu akéto dogén apang tusing orahanga tiang liunan munyi sakéwala tusing ada
bukti apa-apané. Buin acepok tiang ngingétin idadané yéning buku pupulan puisi
“LELAKUT” ené tuah buku jelék lan tusing ja lakar ngaénang idadané duweg krana
ané nulis isin bukuné ené anak belog lan tusing nawang apa. Suksma.
Singaraja, 2015
Supartika
Design covernya adalah sebagai berikut.
zsm_Latn zsm_Latn unk ind_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn sun_Latn zsm_Latn